REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/152-15

25. maj 2015. godine

B e o g r a d

ZAPISNIK

25. SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 16. APRILA 2015. GODINE

Sednica je počela u 11 časova i 20 minuta.

Sednicom je predsedavala Aleksandra Tomić, predsednik Odbora.

Pored predsednika, sednici su prisustvovali članovi Odbora: Dragoljub Zindović, Vladan Milošević, Radmilo Kostić, Olivera Pauljeskić, Vladimir Marinković i Dejan Čapo.

Sednici su prisustvovali zamenici članova Odbora: Miloš Tošanić (zamenik člana Odbora Zorana Pralice), Dejan Kovačević (zamenik člana Odbora Dragomira Karića), Goran Vukadinović (zamenik člana Odbora Jelene Mijatović) i Slobodan Perić (zamenik člana Odbora Olivere Pauljeskić).

Sednici nisu prisustvovali članovi Odbora: Zoran Pralica, Dragomir Karić, Jelena Mijatović, Aleksandar Jovičić, Đorđe Čabarkapa, Novica Tončev, Dragan Šutanovac, Ivan Karić, Mladen Grujić i Enis Imamović.

Sednici su, na poziv predsednika, prisustvovali: Lukrecija Đeri, državni sekretar u Ministarstvu trgovine, turizma i telekomunikacija, Slavica Višnjić, načelnik u Ministarstvu trgovine, turizma i telekomunikacija, Jasmina Roskić, načelnik u Ministarstvu trgovine, turizma i telekomunikacija i Danijela Vićentijević, samostalni savetnik u Ministarstvu trgovine, turizma i telekomunikacija.

Na predlog predsednika, Odbor je jednoglasno utvrdio sledeći

D n e v n i r e d

1. Razmatranje Predloga zakona o potvrđivanju Sporazuma između Republike Srbije i Kanade o podsticanju i zaštiti ulaganja, koji je podnela Vlada (broj 011-4073/14 od 17. novembra 2014. godine);

2. Razmatranje Predloga zakona o potvrđivanju Sporazuma između Vlade Republike Srbije i Vlade Republike Jermenije o ekonomskoj, naučnoj i tehničkoj saradnji, koji je podnela Vlada (broj 011-4261/14 od 25. novembra 2014. godine);

3. Razmatranje Predloga zakona o potvrđivanju Sporazuma između Vlade Republike Srbije i Vlade Gruzije o saradnji u oblasti turizma, koji je podnela Vlada (broj 011-4681/14 od 22. decembra 2014. godine);

4. Razmatranje Predloga zakona o potvrđivanju Sporazuma između Vlade Republike Srbije i Kabineta ministara Ukrajine o saradnji u oblasti turizma, koji je podnela Vlada (broj 011-3134/14 od 3. oktobra 2014. godine).

Na predlog predsednika, Odbor je jednoglasno odlučio da objedini raspravu po prvoj, drugoj, trećoj i četvrtoj tački dnevnog reda.

Prva, druga, treća i četvrta tačka dnevnog reda – **Razmatranje Predloga zakona o potvrđivanju Sporazuma između Republike Srbije i Kanade o podsticanju i zaštiti ulaganja, Razmatranje Predloga zakona o potvrđivanju Sporazuma između Vlade Republike Srbije i Vlade Republike Jermenije o ekonomskoj, naučnoj i tehničkoj saradnji, Razmatranje Predloga zakona o potvrđivanju Sporazuma između Vlade Republike Srbije i Vlade Gruzije o saradnji u oblasti turizma, Razmatranje Predloga zakona o potvrđivanju Sporazuma između Vlade Republike Srbije i Kabineta ministara Ukrajine o saradnji u oblasti turizma**

Odbor je razmotrio predložene zakone i podneo izveštaje Narodnoj skupštini.

U uvodnim napomenama, predstavnici Ministarstva trgovine, turizma i telekomunikacija su istakli da je Sporazum između Republike Srbije i Kanade o podsticanju i zaštiti ulaganja potpisan 1. septembra 2014. godine. Sporazum bi trebalo da doprinese unapređenju pravnog okvira i ukupne ekonomske saradnje između dve zemlje. To je prvi sporazum koji je potpisala Republika Srbija po takozvanom NAFTA modelu, koji primenjuju zemlje SAD, Kanada, Australija i neke zemlje Latinske Amerike. Sporazum se razlikuje po kvantitetu, a na neki način i po kvalitetu u odnosu na one do sada zasnovane na OECD modelu kakve primenjuju zemlje Evropske unije. Sastoji se iz posebnih delova od A do E i četiri aneksa. Aneksi predviđaju određene izuzetke od tretmana najpovlašćenije nacije kao i od procedure rešavanja sporova pred međunarodnom arbitražom. Kanadska strana je Sporazum ratifikovala, a naša ratifikacija je uslov za stupanje Sporazuma na snagu, a stupanje na snagu treba da doprinese privlačenju investicija iz Kanade. Postoji velika zaintresovanost kanadskih investitora naročito u oblasti rudarstva. Kanadske kompanije su do sada uložile oko 125 miliona dolara u istraživanja rudnog bogatstva Srbije. Sporazum između Vlade Republike Srbije i Vlade Republike Jermenije o ekonomskoj, naučnoj i tehničkoj saradnji potpisan je 12. oktobra 2014. godine. Posle raspada SSSR-a sa Jermenijom nismo imali pravni okvir za ekonomsku saradnju. Jedan od razloga zbog kojih je bitno da sa Jermenijom imamo ekonomski sporazum je i formiranje međuvladine srpsko-jermenske komisije, koja će podsticati saradnju u svim oblastima. S obzirom da je Jermenija postala punopravni član Evro-Azijske ekonomske zajednice predstoji nam usaglašavanje ekonomske saradnje i u smislu dokumenata koje imamo sa carinskom unijom Rusija-Belorusija-Kazahstan, tako da je dobro da pre tih pregovora ratifikujemo sporazum. Sporazum između Vlade Republike Srbije i Vlade Gruzije o saradnji u oblasti turizma potpisan je 4. jula 2013. godine, a Sporazum sa Ukrajinom 6. juna 2013. godine. Sporazumima su predviđeni posebni oblici saradnje od interesa i značaja za dalji razvoj turističke razmene na principima ravnopravnosti i uzajamne koristi. Predviđeno je podsticanje bilateralne turističke razmene, razvoja turističke infrastrukture i materijalne baze, investiranje u turističku industriju i uspostavljanje direktnih kontakata između nadležnih organa u oblasti turizma, turističkih agencija i drugih relevantnih subjekata.

a) Odbor je, u skladu sa članom 155. stav 2. Poslovnika Narodne skupštine, odlučio jednoglasno da predloži Narodnoj skupštini da prihvati Predlog zakona o potvrđivanju Sporazuma između Republike Srbije i Kanade o podsticanju i zaštiti ulaganja.

b) Odbor je, u skladu sa članom 155. stav 2. Poslovnika Narodne skupštine, odlučio jednoglasno da predloži Narodnoj skupštini da prihvati Predlog zakona o potvrđivanju Sporazuma između Vlade Republike Srbije i Vlade Republike Jermenije o ekonomskoj, naučnoj i tehničkoj saradnji.

v) Odbor je, u skladu sa članom 155. stav 2. Poslovnika Narodne skupštine, odlučio jednoglasno da predloži Narodnoj skupštini da prihvati Predlog zakona o potvrđivanju Sporazuma između Vlade Republike Srbije i Vlade Gruzije o saradnji u oblasti turizma.

g) Odbor je, u skladu sa članom 155. stav 2. Poslovnika Narodne skupštine, odlučio jednoglasno da predloži Narodnoj skupštini da prihvati Predlog zakona o potvrđivanju Sporazuma između Vlade Republike Srbije i Kabineta ministara Ukrajine o saradnji u oblasti turizma.

Za izvestioca Odbora na sednici Narodne skupštine određena je Aleksandra Tomić, predsednik Odbora.

Sednica je zaključena u 11 časova i 40 minuta.

Sastavni deo ovog zapisnika čini obrađeni tonski snimak sednice Odbora.

|  |  |
| --- | --- |
| SEKRETAR  Dušan Lazić | PREDSEDNIK  dr Aleksandra Tomić |